Fejl i gammelt it-system hos Skat: 1.200 boligejere er sluppet for boligskat i flere år

Et gammelt it-system har fejlet hos Skat, og det betyder, at 1.200 boligejere ikke er blevet opkrævet boligskat i årevis. Afløseren til det fejlbehæftede system er forsinket indtil 2020.

Fejl i et gammelt it-system til ejendomsvurderinger hos Skat har betydet, at 1.200 borgere ikke er blevet opkrævet korrekt boligskat i en årrække.

Det oplyser Vurderingsstyrelsen i en pressemeddelelse.

Fejlene består blandt andet i, at grunde er registreret som havende en værdi på nul kroner, eller at en ejendom står opført som en ubebygget grund, selvom der faktisk står et færdigt hus.

»Det vurderes foreløbigt, at ejere af ca. 1.200 ejendomme ikke har betalt korrekt ejendomsværdiskat på baggrund af denne fejl. Vurderingsstyrelsen er tilsvarende ved at foretage udsøgning af ejendomme, i hvilke der ligeledes formodes at være lignende fejl i grundværdierne og dermed fejl i grundskyldsbetalingen,« skriver Vurderingsstyrelsen.

»Den manglende betalte boligskat kan efter en konkret vurdering vise sig at have skattemæssige konsekvenser for nuværende og tidligere ejendomsejere i op til 10 år tilbage i tid.«

Afløseren er forsinket

Det fejlramte vurderingssystem er på vej på pension, men afløseren er forsinket.

Et nyt system til ejendomsvurderinger skulle have været i brug hos skattemyndighederne allerede i 2019, men det blev i efteråret udskudt til 2020.

Helt konkret er det udviklingen af det endelige sagsbehandlingssystem til at understøtte de nye vurderinger, der har sat en bremse på projektet, og skatteminister Karsten Lauritzen (V) valgte derfor at udsætte ibrugtagningen med indtil videre et år.

»Skatteministre før mig har sat store it-systemer i drift, før de var testet ordentligt igennem, og man var sikker på, at de virkede. Den fejl ønsker jeg ikke at gentage, men derimod tage ved lære af,« sagde han dengang.

Vurderingsstyrelsen understreger, at fejlen for de berørte rettes, og at de pågældende boligejere bliver kontaktet af styrelsen.